# 江澤民

| 江澤民 |
| --- |
|  |
| 生 |
民國十五年八月十七日 中華民國江蘇省淮揚道江都縣 |
| 歿 |
二〇二二年十一月三十日，享耆壽九十有六 中華人民共和國上海市 |
| 本貫 |
徽州府 |
| 母校 |
上海交通大學 |
| 故里 |
揚州市 |
| 前任 |
總書記 趙紫陽 國家主席 楊尚昆 軍委主席 鄧小平 |
| 繼任 |
胡錦濤 |
| 政黨 |
中國共產黨 |
| 配偶 |
王冶坪 |
| 子女 |
綿恆、綿康兩子 |

**江澤民**，江都人，祖籍婺源。祖石溪，民國四年棄醫從商，家境頗殷。生父世俊，電機工程師。生母吳月清。嗣父上青，中共黨人。嗣母王者蘭。

## 求學

民國十五年八月十七日，誕于江都縣城內田家巷。宅毗京杭運河，居者多富。七歲，祖卒，家道中落，遷于閭左，是年，入揚州關東小學。十歲，西安有變，屬文擁兵諫事。

二十六年夏，入揚州中學。冬，日陷揚州。常適梅花嶺弔史可法，史公祠前有聯曰「數點梅花亡國淚，二分明月故臣心」，數誦之以遣悲懷。二十八年，叔父上青見戮，無嗣，承祧。是年末，中學復行絃歌，諸生須修讀日語，澤民惡之，僅得合格。

三十二年，時高中二年級，試入汪精衛政府之中央大學電機工程學系二年級，乃同年之至幼者。中共辦青年救國社，與之。

三十四年，日降。九月二十六日，國民政府飭令，偽汪政府之學校，諸生學分不予承認。須歷甄審，復行考試，增修思想之科。民憤，以為歧視。中共遊闤，澤民與之。不日，政府廢是令。次年，因甄審事遷上海臨時大學就讀，四月，同窗王嘉猷薦入中國共產黨。明年，轉入國立交通大學電機系。此間多與中共之遊闤。師從朱物華、顧毓琇，主修發電、運輸。

畢業照
## 入仕

三十六年，畢業，供職上海海寧洋行，爲電力供應工程師。時內戰正熾，國軍不利，政府購是行。澤民自匿黨籍而留任，潛衛設施。及中共陷上海，出工廠之黨代表，兼副工程師，兼領工務科科長、動力車間主任。時汪道涵主上海之工業。道涵者，嘉山人，乃上青之密友。尋升澤民爲總經理。立光明牌。公元一九五一年元月，取王氏冶平。

公元一九五二年七月，道涵遷澤民之中國肥皂公司，出副廠長。明年，道涵調任第一機械工業部副部長，又遷澤民於上海第二設計分局電器專業科，出科長。

五四年九月，徙長春第一汽車製造廠。又赴蘇聯，實習于斯大林汽車廠。五六年春，歸，任動力處科長，同年，升支書兼副處長。

尋，共和國與蘇交惡，是廠因重組。各廠之動力處併爲新分廠，澤民出動力分廠廠長。下車，不斷服務，力護工人。六〇年，中央令製造廠改造，以石油為動力，澤民統帥，三月爲期。第一機械工業部周副部長建南親臨督戰。澤民夙興眾，謹擬策，廢寢忘食，焚膏繼晷。歷三月又半而完。建南奇之。

六二年，道涵調澤民至上海，遷第一機械工業部上海電器科學研究所，出第一副所長，兼理外事。治小型異步電機之研製，又訪日本、法國，以察外洋之科技，始塑國際視野。

六五年，赴武漢，遷武漢熱工機械研究所所長，兼領黨委副書記，假黨委書記。六七年，遭批見黜，越兩年，遣幹校。

## 進京

七〇年末，之北京，至第一機械工業部外事局任副局長。時國務院周總理恩來欲援羅馬尼亞，部遣澤民率團出訪，研擬設廠事。七二年反國。明年，援羅事定，澤民領銜。

七六年，懷仁堂既變，餘勇仍存于上海。中央遣小組之滬安事，澤民從之。是年訪巴基斯坦，察援建工廠之況。明年反京，擢掌外事局。

七八年，鄧小平誓言改革、開放，以爲國策。七九年，國務院置進出口管理委員會與外國投資管理委員會，以探食貨開放之事。國務院谷副總理牧兼領二會主任，道涵爲副主任。道涵將陟上海，舉澤民。八〇年，澤民出二會副主任，兼領秘書長、黨組成員，主福建、廣東開放之事。澤民等擬廣東省經濟特區條例之草案，夏，獲批。秋，進出口管理委員會遣觀察團出訪考察，探訪特區之事，澤民任團長。既歸，團草變革之書。書中之策也，不循舊制，力破蕭規。既呈，數爲採納。澤民之敏勇，世人所讚。

八二年，二會與他部委併爲對外經濟貿易部。未幾，澤民調電子工業部，任第一副部長，領黨組副書記。明年六月，升部長，領黨組書記。於是任也，親臨產綫，勵謀新技，以促貨殖、強國防為的，計算機、集成電路為重。擬「電子工業發展計劃」，獲國務院之批。是計劃也，築工業基地，制舊技，研新術，以萬國標代蘇聯標。澤民之謀略，可見一斑。是年秋，列中央委員于中共十二大。

## 主滬

初，道涵陟上海，歷任市委書記等職，後出市長。八五年，秩滿。國務院萬副總理里問誰之以替，又薦澤民。遂以芮杏文任市委書記，澤民爲副，兼領市長。既下車，佈大計，曰興基礎設施，曰促外洋貨殖，曰強科技培訓。先保倉廩之積，又興交通之業。尋，擬上海總體規劃。欲自市中心引馳道、鐵道通達郊外，築環道以系聯衛星城；市區遷出工廠，鄉鎮專精所長。此策費金甚，澤民遂融資於外，又放債於內，以籌錢財。明年，國務院准此策，欲成上海為工貿之樞紐。

上海，經濟重鎮也，多有外賓來訪。八六年，英國女王伊莉莎白、東德國主昂納克訪上海，會之。

八六年，歲在丙寅，青衿遊闤，爲學潮，延燒上海，預者逾數萬眾。澤民欲平之。十二月八日，親臨上海交通大學宣慰。生斥曰：「爾擢自廷，非舉於民。」澤民哂而曰：「余方入校，卽見巨幡敝目。視之，上書『民有、民治、民享』。」或止之曰：「爾知其何自？」對曰：「固矣！安能不知？凡西曆一千八百六十三年十一月十九日，美利堅國主林肯氏陳辭於葛底斯堡。諸生孰能誦之？」言畢，操英語盡誦無遺。復曰：「須見其義，弗囿其文。二國殊甚，行其禮樂，必貽患也。」

八七年，任上海市委書記，列中共中央政治局委員。

八八年一月，遊廣東省。既歸，以粵為鑒，改革結構，下放權力，始試股份制改革。四月，朱鎔基接任上海市長。性雖異，交往實洽。鎔基長於案牘，澤民因得專於政治。

時年薄退休，欲退而執教。八九年三月，作學術報告于上海交通大學，受聘爲兼職教授。

## 掌國

四月十五日乙巳，胡耀邦卒。耀邦者，吉安人，曾任中共中央總書記。丙寅事後，眾卿以責之，因請辭，趙紫陽替。紫陽者，滑縣人。後，中央啟拒有產者等任放之策，批判自由之念，以期補牢。紫陽以為是策有礙改革，歷半年而終之。

耀邦既卒，九州青衿再遊於闤。十七日丁未，上海華東師範大學學生聚行於市。世界經濟導報傳是事，又欲刊文伐拒有產者等任放之策。澤民聞之，說是報主編欽本立，冀删百字。旣付梓，乃從，如覆水難收焉。

二十六日丙辰，人民日報刊社論，叱學潮為逆革命之亂。澤民聞之，召幹部閲是文，又黜本立之職，委小組預導報。六卿喜之。二十八日戊午，人民日報再刊社論，讚上海市委之裁導報。二社論實抱薪救火，羣情愈激，以為澤民礙出版之自由。京、滬之生多有譴撻之者。適紫陽自北朝鮮歸，聞此事，責澤民，以為小事化大。命之自息導報事，中央不預。鮑彤謂之「解鈴還須繫鈴人」。

五月十六日丙子，澤民召士人座談，冀息導報之事。形容憔悴，言辭懇切，又以烏龜自比，直言舉棋不定，進退兩難。學生有絕食於外灘者，澤民親臨勸慰于人潮之中。嘉諸生之愛國，許談判之將臨。尋，上海之遊行終。適醫院探生，又傳書京師，主戒嚴。

時蘇聯國主戈爾巴喬夫氏訪華，紫陽謂以小平之定國是。小平以其推脫大廈將傾之責，遂與之生隙。二十日庚辰，北京戒嚴。小平召會于住地，陳雲、李先念、彭真、楊尚昆、王震、李鵬、喬石、姚依林、宋平等列席。小平薦澤民出任中共中央總書記，皆許。遂召澤民進京。速入，面談，疑而慮，以為高處不勝寒。畢而返滬。時人大常委萬委員長里將歸國，若歸，紫陽可依憲託之掌國。故六卿遙遣之逗滬，並議曰，若里不讚戒嚴，則阻之入京。因託澤民告之。既告，里從。二十九日己醜，澤民再返京。

三十一日辛卯，小平託事于李鵬、姚依林，曰：「事有二者。一曰肉食者須致于改革。亂逾二月，人心不古，民謠頻見，種式繁多，至於有聞所未聞者，然則獨未見籲止改革之言。民意向新，可見一斑。若諸君固守窠臼，亂必復萌。二曰言必信行必果。民厭腐敗，為政者須行反腐，至於大義滅親，以安百姓。若二事能行，國運可安數十年，中國亦將不復今日。」

六月四日乙未，三軍驅京生，有斃者，京事遂息。然初滬事之息，無紫陽之姑息，無小平之干戈，澤民之功不可沒矣。二十三日甲寅，中共召會，以學潮事黜紫陽，擢澤民為中央委員會總書記，又增列政治局常務委員會委員。直言深感其擔之重，又申改革開放政策之不變，一曰堅定不移，一曰一以貫之。

翌日，被於天下，不見欣說之色。世異之。多以國主非善職，澤民之享位必不久也，不日將去。觀乎天下，各國驚於六月之事，多不之，至於制裁。觀乎政事，學潮既終，改革亦止，百業頹喪，外賈亡離。觀乎個人，資歷稍淺，親友多居上海，無進京之故舊，無元老之盤根。觀乎歷史，繼毛、鄧者，失權者多，位穩者少。後澤民憶此事，云「如臨深淵，如履薄冰」。

八月，巡狩上海，命曾慶紅為中共中央辦公廳副主任，又命賈廷安為總書記辦公室主任。小平讚曰：「江黨人之業，卓有成效。」九月，鄧氏辭軍委主席之職，又於十一月乞骸骨，澤民繼而領之。

時國祚近卌載，有導演名李前寬者製影片欲獻之。此片記中共敗蔣氏、建大業之跡也。然前寬不循定例，不衊蔣而常之。有司因以前寬親蔣，禁演是片。前寬走投無路，遂表澤民，冀得其可。澤民既觀，讚其技高意丰，竟不論及親蔣之嫌。是片因獲解禁。

天下之事，風雲詭譎。八九年來，蘇聯之僕從國接連鉅變，國祚遷廢，紅黨亡滅。九一年，克宮變，蘇聯覆。中共黨人且驚且懼，國策以安爲上。

九二年一月，小平巡遊嶺南，視地方改革開放之事。過武漢，傳信於京曰：「更替國策者，人皆誅之。」過深圳，語市委書記曰：「須遽。」過珠海，曰：「須戒右，更須防『左』。」又召將領楊尚昆、劉華清、楊白冰等謀事，曰：「不改革者，黜之。吾人之魁，營營然無所成。」革新之意昭昭，澤民瞭然，亦力主之。二月，令全黨學小平之語。三月，中共中央政治局召會，然小平之論。學潮以來奄奄之改革開放之策始復甦焉。

## 後

九二年春，鄧氏南巡，曰「社會主義亦可行市場經濟」，以攝黨內之保守主義。六月，「社會主義市場經濟」之言辭初現澤民之講演。十月，澤民於中共十四大宣告「吾國經濟改革之目標乃立社會主義市場經濟之制也。」九七年九月，澤民於中共十五大宣告公私共存之體制乃立。

九五年，中華民國總統李登輝訪美國康乃爾大學，澤民不悅，欲止李氏次年連任，遂令武力懾臺，引危機。中國人民解放軍第二砲兵協南京軍區射彈至臺灣海峽，舉兩棲登陸作戰演武，兩岸一時戰雲密佈。美總統克林頓遣航母兩艘馳援，壯臺聲勢。澤民痛定思痛，責令軍改，廢經商。

澤民自幼好音樂，喜高歌，求學之余習胡琴、簫笛以為樂。一九九七年十月，訪美國夏威夷州，州長卡耶塔諾設宴款待於府上，窗外抗議之聲不絕於耳，澤民遂奏夏威夷吉他，以示不屑，邀州長夫人和歌之。所奏之樂乃夏威夷民歌《與汝告別》（Aloha 'Oe）。

公元兩千年八月，美記者華萊士訪澤民於北戴河，錄節目曰《六十分鐘》。華氏言辭尖銳，喚江乃獨夫（dictator）也，然澤民對曰「吾亦民選也，唯異於美國，以有傳統在此。汝謂吾獨夫？大過矣（big mistake）。」是年，怒斥香港記者張寶華，澤民以「談笑風生」憶華氏之。

## 晚年

二千有四年九月一日，澤民請辭軍委主席職。十九日，胡錦濤繼任。

二千有九年四月，澤民訪中國聯合工程公司。候氣者謂是日有雨，而主席至，彩徹區明。澤民曰：「人生，不可預。昔我拜市委書記於滬，後乃右遷京兆。鄧公謂予：『中央已定，汝為黨首』。予謝不敏，而公固持之，稱諸元老研究既定。吾遂吟詩『苟利國家生死以，豈因禍福避趨之』，即赴京」。

二〇一九年十月一日，出席建國七十年大典，步履蹣跚，須人扶掖，自是不復見。

二〇二二年十一月三十日正午崩於滬，享耆壽九十有六。十二月五日，火葬於京。十一日，骨灰散於江海。

## 族

澤民有一妹澤慧，擅林學。

妻冶坪低調文靜，含蓄謙遜，未嘗干政。有二子綿恆、綿康。

長孫志成。

## 參

* 江澤民文選
* 三個代表
* 膜蛤

## 引

## 據

* 《上海通誌》上海地方誌辦公室

|  |  |
| --- | --- |
|
 | 美辭妙篇，具錄於**維基文庫︰江澤民** |